ትምህርት ቢሮ በኢትዮ ፓረንትስ ትምህርት ቤት ላይ ሕጋዊ ዕርምጃ እንዲወሰድ ውሳኔ አስተላለፈ
የአዲስ አበባ ከተማ አስተዳደር ትምህርት ቢሮ የቦሌ ክፍለ ከተማ ትምህርት ጽሕፈት ቤት ውሳኔና ትዕዛዝን ‹‹አልፈጽምም ብሏል›› ባለው በኢትዮ ፓረንትስ ትምህርት ቤትና በርዕሰ መምህሩ ላይ፣ ሕጋዊና አስተዳዳራዊ ዕርምጃ እንዲወሰድ ውሳኔ አስተላለፈ፡፡ቢሮው ዕርምጃው እንዲወሰድ ውሳኔ ያስተላለፈው፣ ትምህርት ቤቱ የዲሲፒሊን ግድፈት መፈጸማቸውን ገልጾ ያባረራቸውን ስምንት ተማሪዎች ወደ ትምህርት ገበታቸው እንዲመለሱ በክፍለ ከተማው ትምህርት ጽሕፈት ቤት የተላለፈበትን ውሳኔ ‹‹አልቀበልም›› በማለቱ ምክንያት ነው፡፡በኖኅተ ጥበብ አክሲዮን ማኅበር ባለድርሻዎች የተቋቋመው ኢትዮ ፓረንትስ ትምህርት ቤት፣ ስምንቱን ተማሪዎች ያባረረው በትምህርት ቤቱ መተዳደሪያ ደንብ አንቀጽ 13 ላይ የተጠቀሱትን ‹‹ስርቆት፣ መጠጥ ጠጥቶ ትምህርት ቤት መግባትና የቡድን ፀብ መፈጸም›› ሙሉ በሙሉ በመፈጸማቸው በዲሲፕሊን ኮሚቴ አረጋግጦ መሆኑን የገለጸ ቢሆንም፣ የክፍለ ከተማው ትምህርት ጽሕፈት ቤት ግን አልተቀበለውም፡፡ትምህርት ቤቱ የወሰደው ዕርምጃ ተማሪዎቹ አጠፉ ከተባለው ድርጊት ጋር የተመጣጠነ አለመሆኑን የክፍለ ከተማው ትምህርት ጽሕፈት ቤት ከወላጆች፣ ከትምህርት ቤቱ ኃላፊዎች፣ ከክፍለ ከተማው ተወካዮች ጋር ውይይት አድርጎ መተማመን ላይ የተደረሰና ትምህርት ቤቱም የተስማማ ቢሆንም፣ ለተማሪዎቹ  ወላጆች ግን ልጆቻቸውን እንዳይልኩ ማሳሰቡ በውሳኔው ተገልጿል፡፡ ወላጆች የቅሬታ አቤቱታ እንዳቀረቡበት ጽሕፈት ቤቱ አስረድቷል፡፡ በጋራ በተደረገ ውይይት መስማማቱን ከገለጸ በኋላ ተማሪዎቹን እንደሚመልሳቸው ቃል የገባው ትምህርት ቤቱ፣ በቃሉ ባለመገኘቱ ጽሕፈት ቤቱ አስተዳደራዊ ዕርምጃ እንደሚወስድ ቢያሳውቅም ተግባራዊ ሳይሆን መቅረቱን ውሳኔው ያስረዳል፡፡ትምህርት ቤቱ የክፍለ ከተማውን ትምህርት ጽሕፈት ቤት ውሳኔ ባለመቀበሉ ወላጆች አቤቱታቸውን ወደ ትምህርት ቢሮው በማቅረባቸው ቢሮው የሁሉንም ወገኖች ውይይት፣ ቅሬታና የጽሕፈት ቤቱን ውሳኔ ከመረመረ በኋላ ትምህርት ቤቱ እንቢተኛ ሆኖ ስላገኘው፣ ሕጋዊና አስተዳደራዊ ዕርምጃ ወስዶ ውጤቱን እንዲያሳውቀው፣ ለክፍለ ከተማው ትምህርት  ጽሕፈት ቤት ውሳኔውን ልኳል፡፡ተማሪዎቹ ከሦስት ወራት በፊት ከትምህርታቸው የታገዱት፣ ‹‹ስርቆት ፈጽመዋል፣ መጠጥ ይዘው በመግባት ጠጥተዋልና በቡድን ተከፋፍለው ተደባድበዋል›› ተብሎ ቢሆንም፣ ወላጆች አልተቀበሉትም፡፡ ሪፖርተር ያነጋገራቸው ወላጆች እንደገለጹት፣ ልጆቹ ከኬጂ እስከ 12ኛ የደረሱና እዚያው እየተማሩ ያደጉ ናቸው፡፡ እነሱ ገንዘብ ይከፍላሉ እንጂ የትምህርት ቤቱ ልጆች ናቸው ማለት እንደሚቀል ያላቸውን ግንኙነት ይገልጻሉ፡፡ ትምህርት ቤቱ ከእነሱ (ከወላጆች) የበለጠ ፀባያቸውን ሊያውቅ እንደሚችል የሚናገሩት ወላጆች፣ እንኳን ተማሪ ከተማሪ ቀርቶ አስተማሪ ከስተማሪ ጋር ሊጋጭ እንደሚችል ተናግረው፣ ከቤተሰብ በላይ መቆጣጠርና በማንኛውም ሁኔታ የታነፁ ዜጎች እንዲሆኑ የማድረግ ኃላፊነት እንዳለበት ተናግረዋል፡፡ ‹‹ሰረቁ፣ መጠጥ ጠጡና በቡድን ተደባደቡ›› የሚባለው ነገር በማንኛውም ሁኔታ አለመረጋገጡን ትምህርት ቢሮው ሳይቀር ማረጋገጡን የሚናገሩት ወላጆች፣ ብሔራዊ ፈተና ለመፈተን በዝግጅት ላይ የነበሩን ተማሪዎች ለሦስት ወራት ማገዱ በእነሱም ሆነ በልጆቹ ላይ ጥቁር ጠባሳ መጣል መሆኑን ተናግረዋል፡፡ የክፍለ ከተማው ትምህርት ጽሕፈት ቤት የወሰነውን ውሳኔ እንደሚቀበል ከገለጸ በኋላ፣ ‹‹መማር አይችሉም ግን ፈተና መቀመጥ ይችላሉ›› ማለቱ ከአንድ ትምህርት ቤትና ርዕሰ መምህር የማይጠበቅ መሆኑን የሚገልጹት ወላጆች፣ ራሱ ትምህርት ቤቱ በፈጠረው ችግር ተማሪዎቹና ወላጆቻቸውን ጥፋተኛ ለማድረግ ሲሯሯጥ መክረሙን ገልጸዋል፡፡ ትምህርት ቤቱ የመምህራን እጥረት እንዳለበት በተደጋጋሚ በወላጆች ስብሰባ ላይ ርዕሰ መምህሩ ሲናገሩ፣ ‹‹ለምን?›› የሚል ጥያቄ ከወላጆች ቢቀርብም፣ የቦርድ ተመራጮች ጉዳዩን በማድበስበስ ሲያልፉ መክረማቸውን አስረድተዋል፡፡ መምህር ክፍላቸው ያልገባላቸው ተማሪዎች ረብሻ እንደፈጠሩና የቡድን ፀብ ውስጥ እንደገቡ ተደርጎ ከትምህርታቸው መታገዳቸው ስህተት መሆኑን ገልጸዋል፡፡ ትምህርት ቤቱ የተለያየ ሰበብ በመፍጠር ሕፃናቱን ከመጉዳቱም በተጨማሪ፣ ወደፊት በወላጅም ሆነ በመንግሥት ላይ የሚያመጣውን ተፅዕኖ ከግምት ውስጥ ያላስገባና ኃላፊነትን የመሸሽ ዕርምጃ መወሰዱ እንዳሳዘናቸው ገልጸው፣ የሚመለከተው አካል ትምህርት ቤቱን በደንብ እንዲፈትሸው ጠይቀዋል፡፡ዕርምጃ እንዲወሰድበት በትምህርት ቢሮ ውሳኔ የተላለፈበትን ኢትዮ ፓረንት ትምህርት ቤት ርዕሰ መምህር አቶ ወርቁ ሞላን ሪፖርተር አነጋግሯቸው ምላሽ ሰጥተዋል፡፡ ትምህርት ቤቱ ተጠያቂነት እንዳለበትና በራሱ መተዳዳሪያ ደንብ እየሠራ እንደሚገኝ የገለጹት ርዕሰ መምህሩ፣ መተዳዳሪያ ደንቡን ያላከበረ ተማሪ የዲሲፕሊን ዕርምጃ እንደሚወሰድበት ተናግረዋል፡፡ በመተዳዳሪያ ደንቡ አንቀጽ 13 ላይ በትምህርት ቤቱ ውስጥ ስርቆት የፈጸመ፣ መጠጥ ጠጥቶ የመጣና የቡድን ፀብ የፈጠረ ያለምንም ማስጠንቀቂያ እንደሚባረር መገለጹን አሁን ቅሬታ ያቀረቡት ተማሪዎች የተባረሩት የፈጸሙት ድርጊት በዲሲፕሊን ኮሚቴ ታይቶ ከተረጋገጠ በኋላ መሆኑን ተናግረዋል፡፡ድርጊቱን መፈጸማቸውን ተማሪዎቹ ብቻ ሳይሆኑ ወላጆችም ማመናቸውን የገለጹት አቶ ወርቁ፣ ትምህርት ቤቱ ከ2,600 በላይ ተማሪዎች ስላሉት የበለጠ ችግር ከመድረሱ በፊት ዕርምጃውን ሊወስድ መገደዱን ተናግረዋል፡፡ ‹‹ዛሬ በቡድን በሚስማር የተደባደበ ተማሪ ነገ ጩቤ ይዞ ላለመምጣቱ ዋስትና የለንም፤›› ያሉት ርዕሰ መምህሩ፣ ተማሪዎች እርስ በርሳቸው ስለተጋጩ ብቻ የተባረሩ ሳይሆን ችግሩ ከፍተኛና በቀጣይ የሚያስከትለውን አደጋ ከግምት ውስጥ በማስገባት መሆኑን ገልጸዋል፡፡ትምህርት ቤቱ ምንም ዓይነት የመምህራን እጥረት እንደሌለበት የገለጹት አቶ ወርቁ፣ አንዳንድ ጊዜ መምህራን ታመው ቢቀሩ እንኳን የሚተኩ መምህራን እንዳሉ ጠቁመው፣ የወላጆች አቤቱታ ከእውነት የራቀና ሐሰተኛ መሆኑን አስረድተዋል፡፡የክፍለ ከተማው ትምህርት ጽሕፈት ቤት ውሳኔ ተግባራዊ ያልተደረገው፣ ተማሪዎቹ የተባረሩት የፈጸሙት የሥነ ምግባር ጉድለት ተገልጾላቸው በመሆኑና በማመር ላይ ላሉትም ስለተነገራቸው፣ ቢመለሱ ለሌሎቹ ተማሪዎች የሚያስተላልፈው መልዕክት ጥሩ ስለማይሆን እንደሆነ አስረድተዋል፡፡ ‹‹ተማሪዎቹ ስላጠፉ ተቀጥተዋል፡፡ መቀበል አለባቸው፤›› በማለት አቶ ወርቁ ገልጸዋል፡፡ የትምህርት ቢሮውን ውሳኔ በቀጣይ የሚያዩት መሆኑንም አክለዋል፡፡ ተማሪዎቹ በተለይ ብሔራዊ መልቀቂያ ፈተና የሚወስዱት ‹‹ፈተና መቀመጥ ይችላሉ›› ብለዋል፡፡ 